Nordjyske firmaer mister dagligt penge, når deres medarbejdere spilder tiden med at sidde i kø i trafikken.

Udregninger viser, at nordjydernes spild-tid i trafiken koster mere end en millard kroner om året, oplyser P4 Nordjylland. DI, Organisation for Erhvervslivet har regnet ud, at hvis de 300.000 nordjyske pendlere hver især bruger fem minutter mere end nødvendigt i trafikken, koster det hvert år samfundet 1,2 millarder kroner. Det er et tænkt beløb, men bestemt ikke urealistisk, vurderer salgschef Ove Fjordmand, fra Nørresundbyfirmaet DESMI. Han og kollegerne kender alt til spildtid, specielt omkring Limfjordstunellen: - Vi må planlægge med at trafikken går i stå. Vi må simpelthen lægge en halv time til, når vi skal på den anden side af fjorden, fortæller han. Ifølge salgschefen betyder det samlet set, at DESMI Danmark spilder arbejdstid svarende til en fuldtidsansat sælger.